Nkan no, nna nkyɛ ekuafo dze hɔn ahoɔdzen na wɔdze yɛ kua wɔ asaase yantamm do. Ɔnam hɔn edwumayɛ ndzɛmba bi tse dɛ dadze, asɔw, sɔsɔw na pii a ɔkeka ho a wɔdze yɛ edwuma ntsi, nna wotum dzi nda na bosom ansaana woeetum edzi hɔn dwuma ewie; dɛ ɔrodɔw anaa orudua ndɔbaa. Nna iyi ma ekuafo berɛ araa yie na bowie ekyir no mpo no, nna woennya mfaso papa biara emmfi mu. Ɔnam dɛ kuayɛ ho hia wɔ ɔmam biara na eso ɔyɛ kwan kor pɛr a amanaman fa do nya edziban dze som hɔn nkorɔfo ntsi, nyimdzeefo ahwɛ dze abaɛfor mfir aba a otum boa ekuafo ma wotum yɛ kua wɔ asaase yantamm do wɔ mber kumaa bi mu. Iyi ama sɛ ekɔ amanaman ahorow do, nkankara aborɔkyirman mu a, edziban nnyɛ na koraa. Hom mma yɛnhwɛ abaɛfor mfir a nyimdzeefo dze aba a ɔroboa ekuafo na nsunsuando pa a ɔdze aba.
Odzi kan nye abaɛfor mfir a wɔdze dɔw. Hɛn nyinara nyim dɛ ansaana ekuafo bodua ndɔbaa no, otwar dɛ wodzi kan dɔw asaase no do ma no do da hɔ dze boa ma wotum dua a wɔmmberɛ. Dɛm mfir yi boa ma ekuafo tum dɔw asaase yantamm mber kumaa bi ntamu. Mpo ber a woedua adze no ewie no, otwar dɛ otu ber to ber no, wɔdodɔw mu amma nwura aannkyekyer nduadzewa no ma annsɛɛ. Dɛm mfir yi gu mu ahorow pii a ɔboa ma ekuafo dɔw ber biara wɔ hɔn edwumayɛ mu a wonnya haw biara.
Sɛ ekuafo dodɔw wie na wodua nduadzewa no wie a, dza odzi hɔ bio a ɔsɛ dɛ wɔyɛ ber to ber nye dɛ wobogugu do nsu ma enyin fɛfɛɛfɛw. Nkan no, nna nkyɛ ekuafo piinara fora edur gu bokitsi mu na wɔdze hɔn nsa anaa kɔɔpow asesaw egugu ndɔbaa no do. Sɛ ɔba no dɛ asaase no so a, dwumadzi yi dze berɛ to ekuafo do . Ndɛ dze, ɔnntse dɛm koraa osiandɛ abaɛfor mfir anyimdzeefo dze aba no abeyi dɛm ɔhaw no efi hɔ. Ndɛ yi, ekuafo tum gugu hɔn eduadzewa do a wɔmmberɛ ho koraa. Bi so dze, mfir noara na wɔyɛ ma hɔn. Iyi ama kuayɛ ayɛ mberɛw koraa.
Nkan no sɛ ekuafo hu dɛ hɔn ndɔbaa asow ma edu ber a wodzi ma ɔyɛ yie a, ɔpɛ apaafo nye hɔn kɔ kobu, kɛtsew anaa kotwa nduadzewa no ba fie bɔkora. Ɔba no dɛ asaase no yɛ dza ɔso a, ɔgye apaafo pii na ɔma ekuafo so tua sika pii. Abaɛfor mfir a wɔdze aba ma wɔdze bu, wɔdze twa anaa wɔdze tsew nduadzewa yi boa ma ekuafo dzi dwuma yi a ɔberɛ anaa sikatua pii nnyi mu. Mfir yi ara tum dzi dwuma pii. Efir kor noara tum yi nduadzewa na ɔasan apaa mu eyi dza ɔnnyɛ no efi mu. Iyinom nyinara da no edzi pefee dɛ kuayɛ nnyɛ dzen bio dɛ nkan no a mfirsɛm biara nnyi mu no a wɔdze ahoɔdzen nko yɛ no.
Sɛ okuafo twa hɔn ndɔbaa wie a, kwan a wɔdze bɔkɔ fie so yɛ asɛm fofor ma hɔn. Aber biara no, apaafo na wodzi dɛm dwuma no. Sɛ ɔba no dɛ apaafo ho kɔ atwee a, ndzɛmba no tum gu haban mu mber pii ma binom mpo tum prɔw. Afei, okuafo noara hyɛ soa ndzɛmba no kɛpem ber a obowie. Ɔtɔ fa bi a, bi mpo sɛɛ ma ɔbɔ kaw. Ndɛ ber yi dze, nyimdzeefo nam hɔn suahu do dze mfir a wotum dze kɔ haban mu kɛfa ndɔbaa ba fie a ɔboa ekuafo papaapa.
Abaɛfor mfir no tum soa ndzɛmba pii ba fie wɔ mber tsiabaa bi mu. Aso ekuadwuma ne nyɛe nnyɛ mberɛw bi a.
Dza otwa tun nye abaɛfor mfir a ɔboa ekuafo me wɔkora hɔn ndɔbaa. Ɔnam dɛ nna ekuafo nnyim kwan a wɔfa do kora ndɔbaa pii na mpo wonnyi bea a wɔbɔkora ndɔbaa ntsi, nna wonndua ndɔbaa pii. Ndɛ yi dze, sɛ yɛhwɛ a, abaɛfor akwan horow pii na hɔn a wɔdze hɔn ho ewura ekuadwuma mu fa do kora hɔn ndɔbaa a ɔnnsɛɛ.
Pii a mabobɔ do yi nyinara da no edzi dɛ abaɛfor mfir a enyimdzeefo dze aba no abɔboa ekuadwuma ara yie. Bio, asan aboa ma ndɛ yi dodowara a wɔdze hɔn ho ewura ekuadwuma mu no tum yɛ no kɛse a ɔberɛ pii biara nnyi ho. Mfir yi aboa ma edziban nnyɛ na koraa nkankara nye abrokyirman mu.
